
DECISIÓ 05/05

Assumpte: Programa Club d’amics emès per Televisió Comtal el 17 de novembre de 2004, a les 23.30 hores.

1. El 19 de gener de 2005, la senyora Eulàlia Guarro Safont, en nom i representació del Grup Matias Guarro, formula una reclamació en relació amb el programa esmentat. La persona reclamant manifesta que a través d’un conegut es van assabentar que en el programa esmentat es va difamar el nom de l’empresa que representa. Que es va demanar el programa objecte de la queixa en diverses ocasions a l’operador de televisió i fins a la data d’avui no han obtingut resposta.

Demanen la intervenció del Consell per tal de poder conèixer el contingut del programa per emprendre les accions que corresponguin. 

2. El 3 de febrer de 2005, se sol·licita a Televisió Comtal el programa objecte de la reclamació.

3. El 23 de febrer de 2005, l’operador de televisió lliura la cinta de vídeo amb el programa sol·licitat i manifesta que no s’ha difamat ningú i que el director de la televisió es va posar en contacte amb la persona reclamant, a fi i efecte d’aclarir qualsevol dubte i/o malentès. Així mateix, expressa que Televisió Comtal es caracteritza per la correcció dels continguts, l’amabilitat en les formes i l’exclusió de programes no recomanats per a menors de 18 anys.  

4. Analitzat el programa objecte de la reclamació, es constata que és un magazín conduït per dues persones, Robert Mayor i Estefania Sainz, les quals, a partir del llançament de preguntes, com ara formes de declaració de la parella, maneres d’iniciar una relació o, també, noms curiosos o interessants, demanen la participació de les persones teleespectadores a través d’un telèfon de tarificació addicional i l’enviament de missatges SMS per conèixer l’opinió de l’audiència i, també, per sol·licitar videoclips. 
En general, la dinàmica del programa és la següent: els dos presentadors comenten entre ells els temes proposats i alternen la conversa amb la lectura dels missatges i les trucades telefòniques que arriben al programa.

Pel que fa a l’objecte de la queixa i en relació amb una de les preguntes formulades pels presentadors, intervé una teleespectadora via telefònica, que manifesta que, mentre anava en taxi, va passar per davant d’una botiga on figurava el nom de “Matias Guarro”, i afegeix que troba molt curiós aquest nom. Els conductors del programa expliquen l’activitat econòmica que duu a terme l’empresa esmentada i, en aquest sentit, precisen que es dedica a l’interiorisme. Així mateix, expliquen que de petits feien servir un paper anomenat ‘guarro’ que s’utilitzava per fer dibuix lineal i el podies trobar en diversos formats; també fan referència al logotip de l’empresa, que recorden que s’assemblava a l’escut de Barcelona.

5. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 16 de març de 2005, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell entén que el programa Club d’amics emès el 17 de novembre de 2004, a les 23.30 hores, per Televisió Comtal no conté insinuacions insidioses proferides amb ànim vexatori contra l’empresa “Matias Guarro”, només inclou l’opinió d’una persona teleespectadora sobre la denominació de l’empresa, opinió que és clarificada i comentada per l’edició del programa. 

6. El Consell acorda comunicar aquesta decisió a la persona interessada i a Televisió Comtal.

Barcelona,  16 de març de 2005

La vicepresidenta en funcions de presidenta 

Victòria Camps i Cervera

